b'\n_START_ARTICLE_\nVAKAVA\n_START_SECTION_\nHistoriaa\n_START_PARAGRAPH_\nVAKAVA-hankkeen luomisen l\xc3\xa4ht\xc3\xb6kohtana oli pitk\xc3\xa4\xc3\xa4n jatkunut keskustelu erityisesti luokanopettajakoulutuksen opiskelijavalintojen perusteista.  Keskustelun taustalla oli my\xc3\xb6s opetusministeri\xc3\xb6n huoli siit\xc3\xa4, ett\xc3\xa4 uusilla ylioppilailla kest\xc3\xa4\xc3\xa4 vuosia p\xc3\xa4\xc3\xa4st\xc3\xa4 yliopistoon. Luokanopettajakoulutuksen opiskelijavalinnoissa oli saanut lis\xc3\xa4pisteit\xc3\xa4 muun muassa ty\xc3\xb6kokemuksesta, mik\xc3\xa4 heikensi uusien ylioppilaiden mahdollisuuksia p\xc3\xa4\xc3\xa4st\xc3\xa4 koulutukseen. VAKAVA-hankkeella haluttiin vahvistaa uusien ylioppilaiden mahdollisuuksia koulutukseen p\xc3\xa4\xc3\xa4syyn. Kirjallinen VAKAVA-koe korvasi aikaisempina esivalintatekij\xc3\xb6in\xc3\xa4 olleet ylioppilastodistuksen ja ty\xc3\xb6kokemuksen. Tarkoituksena oli my\xc3\xb6s syvent\xc3\xa4\xc3\xa4 yhteisty\xc3\xb6t\xc3\xa4 valintakokeiden yhten\xc3\xa4isess\xc3\xa4 kehitt\xc3\xa4misess\xc3\xa4 koko kasvatusalalla. _NEWLINE_VAKAVA-hanke sai ensimm\xc3\xa4isen virallisen toimeenpanonsa vuonna 2006, jolloin se sai opetusministeri\xc3\xb6lt\xc3\xa4 rahoituksen yliopistollisten kasvatusalojen valintakoek\xc3\xa4yt\xc3\xa4nteiden kehitt\xc3\xa4miseksi.  Vuosi 2006 oli hankkeelle pilottivuosi, jolloin koulutusohjelmat saivat mahdollisuuden osallistua opiskelijavalintaan, jossa oli mukana kirjallinen valintakoe, mutta edelleen my\xc3\xb6s aikaisempaan esivalintaj\xc3\xa4rjestelm\xc3\xa4\xc3\xa4n perustuneita asioita. Vuodesta 2007 alkaen VAKAVA-kokeella on ollut vakiintunut asema yliopistollisten kasvatusalojen valintakokeena.\n_START_SECTION_\nKoek\xc3\xa4yt\xc3\xa4nn\xc3\xb6t\n_START_PARAGRAPH_\nVAKAVA-kokeen tarkoituksena on arvioida yliopistollisissa kasvatustieteen koulutuksissa vaadittavia akateemisia opiskelutaitoja.  Koe perustuu kirjalliseen ennakkomateriaaliin, joka sis\xc3\xa4lt\xc3\xa4\xc3\xa4 kasvatustieteiden n\xc3\xa4k\xc3\xb6kulmaan liittyvi\xc3\xa4 artikkeleita, sek\xc3\xa4 mahdolliseen koetilanteessa jaettavaan lis\xc3\xa4aineistoon. Kokeen muoto on soveltava monivalintakoe.   _NEWLINE_VAKAVA-koe j\xc3\xa4rjestet\xc3\xa4\xc3\xa4n kev\xc3\xa4isin seuraavilla paikkakunnilla: Helsinki, Joensuu, Turku, Rauma, Tampere, Rovaniemi, Jyv\xc3\xa4skyl\xc3\xa4 sek\xc3\xa4 Oulu. Hakija voi osallistua kokeeseen mill\xc3\xa4 tahansa edell\xc3\xa4 mainituista paikkakunnista, riippumatta siit\xc3\xa4, mink\xc3\xa4 paikkakunnan koulutukseen h\xc3\xa4n on hakeutunut.'